La scurt timp după anunțul venit de la Poliția Română, în cazul de trădare, s-a aflat și cine este românul care spiona pentru Rusia. Surprinzător, vorbim de un bărbat care aspira să ajungă primarul Ploieștiului. Acesta își anunțase candidatura la alegerile din 9 iunie.
Incident grav raportat de DIICOT în România. Un român este suspectat că a cules informații cu caracter militar și le-ar fi transmis către diplomați din cadrul unei ambasade străine în România. E vorba de cea a Rusiei.
Cetățeanul, acuzat de trădare în favoarea regimului lui Putin, a fost arestat preventiv pentru 30 de zile. Potrivit DIICOT, acesta a supravegheat obiective militare românește sau NATO din Tulcea. A făcut și fotografii cu tehnică de luptă.
Între timp, s-a aflat și cine este această persoană acuzată de spionaj. Este vorba de Dorin Alexandru Piscan, un bărbat care în martie anunța că vrea să candideze ca independent la Primăria municipiului Ploiești.
Curtea de Apel București a dispus măsura arestării preventive a inculpatului Piscan Alexandru-Dorin. Potrivit portalului instanțelor de judecată, bărbatul este cercetat pentru ”săvârșirea infracțiunii de trădare, în formă continuată, prevăzută de art. 394 lit. b) din Codul penal, cu aplicarea art. 35 alin. (1) din Codul penal, pentru o perioadă de 30 de zile, începând cu data de 23.05.2024, până la data de 21.06.2024, inclusiv”.
În cursa finală din 9 iunie pentru Primăria Ploiești s-au înscris 10 candidați. E vorba de un inginer, un arhitect, trei economiști, un medic, doi juriști, un absolvent de filosofie și un pensionar. Printre ei nu se află Dorin Alexandru Piscan.
Cu toate acestea, în martie, bărbatul avea planuri mari. ”În cel mai greu și dificil context în care ne regăsim ca oraș atât administrativ cât și politic, am decis să îmi anunț intenția de a candida la Primăria Ploiești.
Economia și infrastructura sunt două puncte importante ce trebuiesc să fie prioritare. Echilibrul și stabilitatea trebuie sa revină în administrația locală, în oraș și la nivel politic local.
Cu această ocazie vreau sa trag și un semnal de alarmă colegilor din politică să înțeleagă gravitatea situației și momentul dificil în care se regăsește orașul Ploiești și să lase luptele personale și atacurile la nivel local, acestea neoferind o rezolvare a problemelor, starea conflictuală aducând repercursiuni la nivel local din mai multe perspective.
Orașul Ploiești are nevoie de un primar, de o echipă administrativă și un Consiliu Local care să lucreze împreună pentru Ploiești și pentru cetățeni”,
anunța Alexandru Piscan pe 22 martie, pe Facebook.